
ΠΡΟΤΑΣΕΙΣ
Η Επιτροπή Απασχόλησης και Κοινωνικών Υποθέσεων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τις ακόλουθες προτάσεις:
–	έχοντας υπόψη την ετήσια έκθεση σχετικά με την εκτέλεση του προϋπολογισμού της ΕΕ για το οικονομικό έτος 2022 του Ευρωπαϊκού Ελεγκτικού Συνεδρίου,
–	έχοντας υπόψη την ετήσια έκθεση του Ευρωπαϊκού Ελεγκτικού Συνεδρίου σχετικά με τους οργανισμούς της ΕΕ για το οικονομικό έτος 2022,
–	έχοντας υπόψη την ενοποιημένη ετήσια έκθεση δραστηριοτήτων του Cedefop για το 2022,
1.	εκφράζει την ικανοποίησή του για το γεγονός ότι το Ευρωπαϊκό Ελεγκτικό Συνέδριο (ΕΕΣ) χαρακτήρισε νόμιμες και κανονικές τις υποκείμενες πράξεις των ετήσιων λογαριασμών του Ευρωπαϊκού Κέντρου για την Ανάπτυξη της Επαγγελματικής Κατάρτισης (Cedefop) για το οικονομικό έτος 2022, και ότι οι λογαριασμοί αυτοί παρέχουν εύλογη εικόνα της οικονομικής του κατάστασης στις 31 Δεκεμβρίου 2022·
2.	εκφράζει την ικανοποίησή του για το γεγονός ότι ο προϋπολογισμός του Cedefop για το οικονομικό έτος 2022 αυξήθηκε σε 26 εκατομμύρια EUR (25 εκατομμύρια EUR το 2021)[footnoteRef:1]· εκφράζει την ικανοποίησή του για το γεγονός ότι το Cedefop χρησιμοποίησε ουσιαστικά το σύνολο της διαθέσιμης χρηματοδότησής του με συνολικό ποσοστό εκτέλεσης του προϋπολογισμού 99,98 %· [1:  Αυτά τα αριθμητικά στοιχεία του προϋπολογισμού προέρχονται από την ετήσια έκθεση του ΕΕΣ σχετικά με τους οργανισμούς της ΕΕ για το οικονομικό έτος 2022 και βασίζονται στο σύνολο των διαθέσιμων πιστώσεων πληρωμών κατά τη διάρκεια του οικονομικού έτους.] 

3.	εκφράζει την εκτίμησή του για τις δραστηριότητες και το υψηλής ποιότητας έργο του Cedefop, που παρέχει έρευνα, αναλύσεις και τεχνικές συμβουλές και εμπειρογνωμοσύνη στο πλαίσιο της διαμόρφωσης πολιτικών στους τομείς της επαγγελματικής εκπαίδευσης και κατάρτισης (ΕΕΚ), των επαγγελματικών προσόντων και των δεξιοτήτων με σκοπό την προώθηση υψηλής ποιότητας κατάρτισης, προσαρμοσμένης στις ανάγκες των ατόμων και της αγοράς εργασίας· επισημαίνει την ανάγκη να συνεχίσουν να εξασφαλίζονται επαρκείς ανθρώπινοι και οικονομικοί πόροι που θα επιτρέπουν στο Cedefop να εκπληρώνει την εντολή του και συνεχίσει να υλοποιεί το πρόγραμμα εργασίας του με υψηλό ποσοστό ολοκλήρωσης των δραστηριοτήτων·
4.	εκφράζει την ικανοποίησή του για το έργο του Κέντρου, το οποίο συμβάλλει στην ανάλυση των επιπτώσεων της πανδημίας και της ψηφιακής μετάβασης στην προσαρμογή των επιχειρηματικών πρακτικών στις νέες πραγματικότητες στην αγορά εργασίας της Ένωσης, π.χ. μέσω της έρευνας για τις ευρωπαϊκές εταιρείες COVID-19 σε συνεργασία με το Eurofound· επιπροσθέτως, εκφράζει την ικανοποίησή του για τον ρόλο του Κέντρου στη συγκέντρωση και διάδοση της έρευνας σχετικά με την αναντιστοιχία δεξιοτήτων· επισημαίνει, στο πλαίσιο αυτό, τις τομεακές ασκήσεις πρόβλεψης δεξιοτήτων του Κέντρου, και, ως εκ τούτου, μια μακρόπνοη προσέγγιση για την κατανόηση των προφίλ δεξιοτήτων που απαιτούνται για τη διττή μετάβαση·
5.	υπενθυμίζει πόσο σημαντικός είναι ο ρόλος του Κέντρου στην προσπάθεια διασφάλισης της ενσωμάτωσης των ψηφιακών δεξιοτήτων στην ΕΕΚ σε ολόκληρη την Ένωση και στην παρακολούθηση της εφαρμογής και του αντικτύπου των συστάσεων του Συμβουλίου σχετικά με το θεματολόγιο δεξιοτήτων για την Ευρώπη, την επαγγελματική εκπαίδευση και κατάρτιση (ΕΕΚ) για τη βιώσιμη ανταγωνιστικότητα, την κοινωνική δικαιοσύνη και την ανθεκτικότητα, και του σχεδίου δράσης για την ψηφιακή εκπαίδευση·
6.	σημειώνει το γεγονός ότι η ευελιξία για την εξασφάλιση πρόσθετων πόρων στη βασική δραστηριότητα ήταν περιορισμένη, λόγω των υψηλών ποσοστών πληθωρισμού, της σχετικής μισθολογικής αναπροσαρμογής και των μισθολογικών αυξήσεων πάνω από τις αρχικά προβλεπόμενες σε συνδυασμό με την αύξηση του συντελεστή στάθμισης·
7.	συγχαίρει το Cedefop για την προσήλωσή του στο ευρωπαϊκό έτος Νεολαίας και για την επιτυχή συνηγεσία με το Eurofound της εκδήλωσης της 5-Agency «Πρώτα οι νέοι! Απασχόληση, δεξιότητες και κοινωνικές πολιτικές που λειτουργούν για τους νέους Ευρωπαίους σε περιόδους αβεβαιότητας», που φιλοξενήθηκε από το Ευρωπαϊκό Κοινοβούλιο τον Σεπτέμβριο του 2022· εκτιμά το γεγονός ότι η εκδήλωση αποτέλεσε μια πρόσθετη ευκαιρία για να συζητηθούν οι πολιτικές για τη νεολαία, καθώς και οι ευκαιρίες και οι προκλήσεις που αντιμετωπίζουν οι νέοι όσον αφορά την απασχόληση, τις συνθήκες εργασίας, την ευεξία και την ψυχική υγεία·
8.	εκφράζει τη λύπη του για το γεγονός ότι το ΕΕΣ εντόπισε παρατυπίες σχετικά με τις πληρωμές ημερήσιων αποζημιώσεων που πραγματοποίησε το Cedefop σε δύο αποσπασμένους εθνικούς εμπειρογνώμονες (ΑΕΕ) που απασχολούνται από αυτό· αναγνωρίζει το γεγονός ότι το Cedefop εντόπισε και τεκμηρίωσε τέτοιες παρατυπίες στο μητρώο μη συμμόρφωσης και διόρθωσε την κατάσταση βάσει εξωτερικών νομικών συμβουλών· εκφράζει την ικανοποίησή του για το γεγονός ότι το Cedefop προτίθεται να τροποποιήσει τους κανόνες του ώστε κάθε ΑΕΕ που πρέπει να αλλάξει τόπο διαβίωσης και να μετεγκατασταθεί στη Θεσσαλονίκη να έχει δικαίωμα απολαβής επιδομάτων, καθώς αυτό θα εξασφάλιζε επίσης την ίση μεταχείριση των ΑΕΕ ανεξάρτητα από την ιθαγένειά τους·
9.	εκφράζει τη λύπη του για το γεγονός ότι το Ελεγκτικό Συνέδριο εντόπισε παρατηρήσεις σχετικά με τη δημοσιονομική διαχείριση, ιδίως διότι η μέθοδος υπολογισμού των εισφορών δεν εφαρμόστηκε ορθά και καλεί το Cedefop να βελτιώσει τις σχετικές εσωτερικές διαδικασίες του·
10.	συγχαίρει το Cedefop για το γεγονός ότι κατάρτισε ένα εταιρικό σχέδιο για τη βελτίωση της ενεργειακής απόδοσης και της κλιματικής ουδετερότητας των δραστηριοτήτων του·
11.	επικροτεί το γεγονός ότι το Cedefop ολοκλήρωσε όλες τις ενέργειες που ανελήφθησαν σε συνέχεια των παρατηρήσεων του ΕΕΣ σχετικά με την εκτέλεση του προϋπολογισμού για το οικονομικό έτος 2021·
12.	συνιστά, βάσει των διαθέσιμων στοιχείων, να χορηγηθεί απαλλαγή στον εκτελεστικό διευθυντή του Ευρωπαϊκού Κέντρου για την Ανάπτυξη της Επαγγελματικής Κατάρτισης όσον αφορά την εκτέλεση του προϋπολογισμού του για το οικονομικό έτος 2022.

ΠΑΡΑΡΤΗΜΑ: ΟΝΤΟΤΗΤΕΣ Ή ΠΡΟΣΩΠΑ ΠΟΥ ΕΧΟΥΝ ΚΑΤΑΘΕΣΕΙ
ΤΙΣ ΕΙΣΗΓΗΣΕΙΣ ΤΟΥΣ ΣΤΗ ΣΥΝΤΑΚΤΡΙΑ ΤΗΣ ΓΝΩΜΟΔΟΤΗΣΗΣ
<FootprintIntro>Η συντάκτρια της γνωμοδότησης δηλώνει, υπό την αποκλειστική της ευθύνη, ότι δεν έλαβε εισηγήσεις από οντότητα ή πρόσωπο που πρέπει να επισημανθεί στο παρόν παράρτημα δυνάμει του άρθρου 8 του παραρτήματος Ι του Κανονισμού.</FootprintIntro>

